和葉水心馬塍歌
作者：趙汝譡
朝代：宋

paragraphs: 昔年家住長安里，春風盡日香塵起。
紛紛車馬過綺陌，買花人多少人識。
王侯第宅連苑牆，粲若瓊蘂敷丹房。
花窠近取馬塍本，曲欄高檻深迷藏。
主歡對客小舉袖，擊鼓吹簫滿前後。
真珠一斛聘國姝，琥珀千杯酌天酒。
幾年農器不鑄兵，雨耕雲穫歌且行。
種花土腴無水旱，園稅十倍田租平。
挐音來近菰蒲住，演漾迴溪通枉渚。
霜晴沙淺橘林明，日暮水渾魚網聚。
東門故侯應自許，灞陵醉尉寧須怒。
何當學稼隨老農，荷鋤驅犢田中去。